Paseas (maliar)

[náhľad|Atický [červenofigúrová keramika|červenofigúrový tanier (pinax) s nápisom: *ΜΙΛΤΙΑΔΕΣ ΚΑΛΟΣ – MILTIADES JE KRÁSNY*, cca 520 – 510 pred Kr., Ashmolean Museum 1879, Oxford]]
[náhľad|Atický [červenofigúrová keramika|červenofigúrový tanier (pinax na zavesenie zo zadnej strany) zobrazujúci v tonde hetéru (podľa nápisu *Hippotiu*) hrajúcu na dvojitý aulos a mladého tanečníka (*Amasida*), cca 510 pred Kr., Museo archeologico nazionale 253128, Florencia]]
**Paseas** () bol grécky maliar váz, činný približne v rokoch 520 až 510 pred Kr.
 
Paseas, aténsky maliar váz z tzv. „prechodného“ obdobia medzi čiernofigúrovou a nastupujúcou červenofigúrovou maliarskou technikou (červenofigúrový štýl sa objavil okolo roku 525 pred Kr., prechod medzi nimi bol však plynulý), bol pôvodne známy ako *Maliar Kerbera* (podľa červenofigúrového pinaxu z Bostonu, Museum of Fine Arts, 01.8025, zobrazujúcom Herakla a  trojhlavého psa Kerbera), neskôr ho britský archeológ J. Boardman spojil s autorom podpisu na votívnom čiernofigúrovom pinaxe s bielym podkladom so zobrazením bohyne Atény, venovanom na Akropole (Aténa bola patrónkou aténskych hrnčiarov).
 

::- text v starogréčtine

Okrem niekoľkých votívnych pinakes (Atény, N. Archaeol. Mus., Akropola 2583–5, 2587–9, 2591) zdobených čiernofigúrovou technikou na bielom podklade, ozdobil červenofigúrovou technikou niekoľko „tanierov“ (pinax) a menších váz (napr. čaší – kylikes, alabastrón, podľa Beazleyho štrnásť váz), na ktorých prevládajú mytologické scény (napr. červenofigúrový pinax s Théseom a Minótaurom z Paríža, Louvre, G 67, červenofigúrové zobrazenie Dionýza so satyrom na pinaxe z New Haven, Yale University Art Gallery, 170). Zobrazoval ale aj športovcov (fragment pinaxu s oštepárom  – Londýn, British Museum E 138), erotické scény (pinax so zobrazením hetéry a tancujúceho afrického mladíka, Museo archeologico nazionale 253128, Florencia, fragmenty čaše so zobrazením hetéry s falusom, Heidelberg University, B 25) a iné výjavy z každodenného života. Jeho maliarsky štýl je typický pre mnohých maliarov jeho doby. Postavy sú menšie a často majú väčšie hlavy. Niektoré jeho maliarske techniky pripomínajú tvorbu maliara Psiaxa, Olta alebo Andokidovho maliara.  
 
Najznámejším jeho dielom červenofigúrový pinax (Ashmolean Museum 1879, Oxford), na ktorom je zobrazený mladík na koni v skýtskom (nie v tráckom) odeve, ozbrojený lukom. Súvisiaci nápis znie: Μιλτίαδες καλος – Miltiades kalos – „Miltiades je krásny“ (maliari váz chválili mladistvú krásu a nápismi *kalos* si často uctili svojich súčasných obľúbencov, dnes je týchto nápisov známych niekoľko stoviek). Na atickej keramike je to jediný výskyt mena, ktoré pravdepodobne oslavuje Miltiada, archonta v Aténach v roku 524/523 pred Kr. (atický rok začal letným slnovratom), ktorý, ako to uvádza Herodotos, podporovaný synmi Peisistrata vládol približne od roku 516 pred Kr. ako tyran v tráckom Chersonéze (polostrov Gallipoli). Striedavo bojoval s Trákmi, Peržanmi a Skýtmi, oženil sa s dcérou tráckeho kráľa a napokon pomohol perzskému kráľovi Dareiovi I. v ťažení proti Skýtom. Prečo autor Miltiada zobrazil v skýtskom odeve nie je známe. Možno nevedel rozlíšiť trácky odev od skýtskeho.

## Referencie

## Iné projekty

Kategória:Maliari starovekého Grécka